
KAPITTEL ÉN

VENSTER–HUSET


I Lillehenge kalte de det fremdeles «Venster-huset», enda så mange år det var siden Venster-familien hadde bodd der. Det lå på en bakketopp med utsikt over landsbyen. Noen av vinduene var gjenspikret, mange takstein manglet, og eføyen bredde seg uhindret langs veggene. En gang hadde det vært et riktig herskapelig hus, utvilsomt det største og flotteste i mils omkrets, men nå var Venster-huset fuktig, forfallent og ubebodd.

Det var alminnelig enighet i Lillehenge om at det gamle huset var «nifst». Et halvt århundre før hadde det skjedd noe der, noe skummelt og skrekkelig, som eldre folk i landsbyen fortsatt gjerne snakket om når de slapp opp for samtaleemner. Så mange ganger var historien gjennomtersket, og så sterkt var den blitt utbrodert, at ingen lenger riktig visste hvordan det egentlig hang sammen. Men samtlige versjoner begynte helt likt: Femti år før, ved daggry en fin sommermorgen, mens Venster-huset ennå var velholdt og imponerende, hadde hushjelpen kommet inn i stua og funnet alle tre Venstere døde.

Hushjelpen hadde løpt skrikende ned bakken til landsbyen og skremt opp så mange av innbyggerne hun maktet.

«Ligger der med vidåpne auer! Kalde som is! Kledd om til middag og alt!»

Politiet ble tilkalt, og hele Lillehenge hadde sydet av sjokk, opphisselse og slett skjult nysgjerrighet. Ingen gadd late som de sørget stort over Vensterne, for de hadde vært ytterst upopulære. Rike, snobbete og overlegne hadde de vært, gamle herr og fru Venster, og den voksne sønnen, Tom, var enda verre. Alt som sto i hodet på landsbyfolket var hvem som hadde gjort det – for så mye var i hvert fall opplagt, at tre friske mennesker ikke falt døde om samtidig og av seg selv.

Landsbypuben Den hengte mann fikk rivende omsetning den kvelden. Hele landsbyen var der for å diskutere mordene. Og endelig kom belønningen for å ha forlatt hjemmets lune peiskrok: Midt i trengselen sto plutselig Vensternes kokke og erklærte med stor dramatikk for den plutselig dødsstille forsamlingen at politiet nettopp hadde arrestert en som het Frank Brask.

«Frank!» utbrøt flere av gjestene. «Det er’nte sant!»

Frank Brask var Vensternes gartner og bodde for seg selv i en forfallen hytte inne på Venster-eiendommen. Frank hadde vendt hjem fra krigen med stivt bein og stor motvilje mot trengsel og høye lyder, og siden hadde han arbeidet for familien Venster.

Det ble straks tett stim for å spandere drinker på kokka og høre flere detaljer

«Alltid syns at’n var litt sær,» la hun ut etter den fjerde sherryen til kretsen av oppslukte landsbyfolk. «Ugemenslig, lissom. Hundre ganger minst har jeg bydd’n på en kopp te. Men nei da, ikke snakk om at’n ville menge seg.»

«Vel,» sa en kvinne ved bardisken, «krigen var hard med’n Frank, så sia så vil’n helst ha det litt fredelig. Men det betyr vel’nte –»

«Og hvem andre hadde nøkkel til bakdøra, kanskje?» bjeffet kokka. «Så langt tilbakers som jeg kan minnes har det hengt en ekstranøkkel i gartnerhytta! Og det var’nte noe innbrudd i natt! Ikke et knust vindu! Så alt’n Frank bøvde å gjøra, var å liste seg opp til hovedhuset mens at vi alle lå og sov –»

Landsbyfolket vekslet mørke blikk.

«For min del har jeg nå støtt syns at’n så meg temmelig skummel ut, det er rektig nok,» gryntet en mann ved baren.

«Det var krigen, spør du meg, det var derfor han tørna,» sa pubverten.

«Har jeg’nte sagt at jeg nødig sku’ ryke uklar med’n Frank, ikke sant jeg sa det, Trulte?» sa en opphisset dame i hjørnet.

«Frøktelig bråsint,» sa Trulte og nikket bestemt. «Jeg mins når’n var guttunge …»

Innen neste morgen var ingen i landsbyen i tvil om at Frank Brask hadde drept familien Venster.

Men på den mørke, triste politistasjonen i nabobyen Storhenge satt Frank og gjentok trassig, om og om igjen, at han var uskyldig, og at det eneste mennesket han hadde sett i nærheten av huset den dagen, var en fremmed tenåring, mørkhåret og blek. Ingen andre i landsbyen hadde sett noen slik gutt, og politiet var ganske sikre på at Frank hadde funnet ham opp.

Og så, da det så som alvorligst ut for Frank, kom likskuerapporten og forandret alt.

Aldri hadde politiet lest en merkeligere rapport. Et kobbel av leger hadde gransket likene, og konklusjonen var at ingen av Vensterne var forgiftet, stukket, skutt, kvalt eller (så langt de kunne avgjøre) overhodet skadd på noen måte. Tvert imot, konkluderte rapporten i en villrede som var til å ta og føle på, samtlige Venstere så ut til å være ved utmerket helse – bortsett fra at de var døde, da. Én ting hadde legene merket seg (som om de var fast bestemt på iallfall å finne noe galt ved likene), nemlig at alle tre ansiktene var fortrukket av redsel – men som det ble uttalt fra det frustrerte politiet: Hvem i all verden har hørt om at noen er blitt skremt i hjel?

Ettersom det ikke fantes bevis for at Vensterne faktisk var blitt myrdet, måtte politiet bare la Frank gå. Venster-familien ble begravd på kirkegården i Lillehenge, og en tid tiltrakk gravene seg nysgjerrige besøkende. Til alles overraskelse, og omgitt av en sky av mistanke, flyttet Frank Brask tilbake til hytta på Venstereiendommen.

«Det var han som drepte dem lell, det er nå min mening, samme hva polti sier,» uttalte Trulte på Den hengte mann. «Og hadde det vært noe tak i’n, hadde’n fløtta herifra, nå som’n veit at vi veit at det var han.»

Men Frank flyttet ikke. Han ble boende og fortsatte å stelle hagen for den neste familien som flyttet inn i Venster-huset, og den neste – for ingen av familiene ble der lenge. Kanskje det kunne ha noe med Frank å gjøre at hver ny eier sa at det hang noe ubehagelig over huset. Og uten beboere begynte det gradvis å forfalle.

*

Den rike mannen som eide Venster-huset nå bodde der ikke, og brukte det ikke til noe annet heller. I landsbyen mente de at han eide det «av skattemessige grunner», selv om ingen var helt sikre på hva slags grunner det kunne være. Men den rike eieren fortsatte å betale Frank for å holde skikk på hagen. Frank nærmet seg syttisju år nå. Han var blitt svært døv, og det stive beinet var stivere enn noensinne, men fremdeles kunne folk se ham pusle i blomsterbedene på fine dager, selv om ugresset riktignok halte innpå.

Ikke at ugress var det eneste Frank hadde å stri med. Landsbyguttene hadde for vane å kaste stein og knuse vinduer i Vensterhuset, og sykle over plenene Frank slet så trutt for å holde pene. En gang iblant hisset de hverandre opp og brøt seg inn. De visste at gamle Frank brydde seg om huset og eiendommen, og det var morsomt å se ham hinke gjennom hagen, hytte med stokken og hyle hest etter dem. Frank for sin del mente at når guttene plagde ham, var det fordi de, som foreldrene og besteforeldrene sine, holdt ham for en morder. Så da Frank våknet en augustnatt og så noe meget merkelig oppe i det gamle huset, tenkte han først det var guttene som hadde gått et skritt lenger enn vanlig i forsøkene på å plage ham.

Det var det vonde beinet som vekket ham – det verket verre etter som han ble eldre. Han sto opp og haltet ned trappa til kjøkkenet for å fylle opp varmeflaska igjen og lindre stivheten i kneet. Mens han sto ved vasken og fylte kjelen, kom han til å kikke opp på Venster-huset og fikk øye på et lys som duvet i vinduene i andre. Da visste han med det samme hva som foregikk. Det var guttungene som hadde brutt seg inn i huset igjen, og etter det flakkende lyset å dømme, hadde de tent på noe.

Frank hadde ikke telefon, og uansett hadde han mistet all tillit til politiet siden den gangen de forhørte ham om Vensternes død. Han satte kjelen fra seg, skyndte seg opp trappa så fort det dårlige beinet ville bære, og sto snart fullt påkledd nede på kjøkkenet igjen. Han hektet en rusten, gammel nøkkel av knaggen ved døra, og så grep han stokken som sto mot veggen og bega seg ut i natta.

Inngangsdøra til Venster-huset viste ingen tegn til innbrudd, og ikke vinduene heller. Frank haltet rundt til baksida, til en dør som var blitt nesten borte under eføyen, grep den gamle nøkkelen, satte den i låsen og åpnet døra uten en lyd.

Det var det svære, tomme kjøkkenet han var kommet inn i. Det var årevis siden han hadde vært der, men selv i bekmørket visste han hvor døra ut til entreen var, og ditover famlet han seg nå, med stanken av forfall i neseborene og ørene på stilk etter lyder av skritt eller stemmer ovenfra. I entreen falt det litt lys inn fra de store blyglassvinduene på hver side av ytterdøra. Han begynte å gå opp trappa og var glad til for støvet som lå tykt på steintrinnene og dempet lyden av føttene og stokken.

Oppe på avsatsen kikket han til høyre. Han så straks hvor inntrengerne var: Helt i enden av gangen sto en dør på klem, og gjennom sprekken skinte et flakkende lys og la en lang, gyllen strime over det svarte golvet. Frank listet seg nærmere med et fast grep om stokken. Omtrent en meter fra døra kunne han se en smal stripe av rommet innenfor.

Nå så han at det var fyrt opp på peisen, og det overrasket ham. Han stanset og lyttet konsentrert, for inne fra hørte han en mannsstemme. Den lød engstelig og krypende.

«Det er litt mer igjen på flaska, Deres nåde, hvis De er mer sulten.»

«Siden,» sa en annen stemme. Også denne tilhørte en mann –men den var underlig tynn, og kald som et blaff av isvind. Det var noe ved den som fikk de sparsomme hårene i Franks nakke til å stritte. «Skyv meg nærmere ilden, Ormsvans.»

Frank vendte høyre øre mot døra for å høre bedre. Han hørte klinkingen av en flaske som ble satt ned på en hard flate, og deretter den skrapende lyden av en tung stol som ble skjøvet over golvet. Frank fikk et glimt av en liten mann i sid, svart kappe som skjøv stolen på plass. Han hadde ryggen til, og issen hadde en skallet flekk. Så forsvant han av syne igjen.

«Hvor er Nagini?» sa den kalde stemmen.

«Jeg – jeg vet ikke, Deres nåde,» sa den første stemmen nervøst. «Jeg tror hun forsvant for å utforske huset …»

«Melk henne før vi går til ro, Ormsvans,» sa den andre stemmen. «Jeg kommer til å trenge næring i natt. Reisen har tatt svært på meg.»

Med rynket panne la Frank det gode øret tettere mot døra og lyttet intenst. Det ble en pause, og så snakket han som het Ormsvans igjen.

«Deres nåde, kan jeg spørre hvor lenge vi skal bli her?»

«En uke,» sa den kalde stemmen. «Kanskje lenger. Huset her er brukbart komfortabelt, og vi kan uansett ikke iverksette planen ennå. Det ville være dårskap å gå til handling før rumpeldunkcupen er overstått.»

Frank stakk en knortefinger i øret og dreide den rundt. Det skyldtes sikkert for mye ørevoks, men han syntes tydelig han hadde hørt ordet «rumpeldunk», som ikke var noe ord i det hele tatt.

«Æh – rumpeldunkcupen, Deres nåde?» sa Ormsvans, og Frank grov enda hardere med fingeren i øret. «Unnskyld, men – jeg forstår ikke helt – hvorfor skulle vi vente til etter cupen?»

«Fordi i dette øyeblikk er trollmenn fra hele verden på vei hit til landet, din tosk. Hvert nesegrev i hele Magidepartementet kommer til å være på vakt mot alt uvanlig og sjekke og dobbeltsjekke alles identitet. De kommer til å være hysterisk opptatt av sikkerhet, for å passe på at ikke gompene skal merke noe. Altså venter vi.»

Frank sluttet å rense øret. Han hadde tydelig hørt ordene «Magidepartementet», «trollmenn» og «gomper». Dette var opplagt kodeord for noe hemmelig, og Frank kunne ikke komme på andre enn to slags mennesker som ville bruke kode – spioner og kriminelle. Frank klemte hardere om stokken og konsentrerte seg om lyttingen.

«Så Deres nåde er urokkelig, da?» sa Ormsvans lavt.

«Helt urokkelig, Ormsvans.» Det var en truende klang i den kalde stemmen.

Det ble en liten pause. Da Ormsvans neste gang sa noe, fosset ordene ut av ham, som om dette var noe han tvang seg til å si før han mistet motet.

«Det kunne ordnes uten Harry Potter, Deres nåde.»

Nok en pause, denne gang lengre, og så –

«Uten Harry Potter?» pustet den andre stemmen. «Jaså …»

«Det er ikke for guttens skyld jeg sier det, Deres nåde!» sa Ormsvans, og stemmen ble høy og tynn. «Gutten betyr ingenting for meg, ingen verdens ting! Det er bare at hvis vi brukte en annen heks eller trollmann – hvem som helst – så kunne alt sammen vært overstått mye før! Om jeg bare fikk dra herfra en kort stund –De vet jo hvor godt jeg kan kamuflere meg – så kunne jeg være tilbake igjen om to dager, ikke mer, med en passende person –»

«Jeg kunne ha bruk for en trollmann til,» sa den første stemmen lavt, «det er sant nok –»

«Det er det eneste fornuftige, Deres nåde,» sa Ormsvans, og stemmen lød meget lettet. «Å få kloa i Harry Potter ville bli veldig vanskelig, så godt som han er beskyttet –»

«Og derfor tilbyr du deg altså å dra og finne en erstatning til meg? Jeg undres … du skulle vel ikke være trett av å passe på meg, Ormsvans? Dette forslaget om å la planen falle – det skulle ikke være rett og slett et forsøk på å forlate meg?»

«Deres nåde! Jeg – jeg vil aldeles ikke forlate Dem, overhodet ikke –»

«Ikke lyv for meg!» hveste den andre stemmen. «Jeg vet alltid når du gjør det, Ormsvans! Du angrer alt på at du kom tilbake til meg. Jeg virker frastøtende på deg. Jeg ser nok at du vemmes når du ser på meg, merker at du krymper deg når du tar på meg …»

«Nei! Min troskap mot Deres nåde –»

«Din troskap er ikke annet enn feighet. Hadde du hatt noe annet sted å gjøre av deg, hadde du ikke vært her overhodet. Hvordan skulle jeg overleve uten deg, så lenge jeg må mates annenhver time? Hvem skulle melke Nagini?»

«Men Deres nåde virker jo så mye sterkere nå –»

«Løgnhals!» pustet den andre stemmen. «Jeg er ikke sterkere, og noen dager alene ville være nok til å ribbe meg for den smule livskraft din klønete pleie har gitt meg tilbake. Stille!»

Ormsvans hadde stotret usammenhengende, men tidde brått. I noen sekunder hørte ikke Frank annet enn sprakingen fra ilden. Så sa den andre mannen noe igjen, med en hvisking som var nærmere en hvesing.

«Jeg har for lengst forklart deg at jeg har mine grunner til å bruke den gutten, og ham og ingen annen skal jeg ha. Jeg har ventet i tretten år. Et par måneder til spiller ingen rolle. Når det gjelder beskyttelsen som omgir ham, regner jeg med at planen min virker som den skal. Alt som kreves er litt mot fra deg, Ormsvans – og det motet bør du finne, om du ikke vil føle Voldemorts vrede i sin fulle tyngde –»

«La meg få si noe, Deres nåde!» sa Ormsvans, og det var panikk i stemmen. «Under hele reisen vår hit har jeg tumlet med planen i tankene – snart blir det oppdaget at Berta Flurp er forsvunnet, og hvis vi går videre, hvis jeg forhekser –»

«Hvis?» hvisket den første stemmen. «Hvis? Hvis du bare følger planen, Ormsvans, trenger ikke Magidepartementet noensinne få vite at flere har forsvunnet. Så sørg for det, stille og ubemerket. Jeg skulle helst ordnet det selv, men i min nåværende tilstand … Se så, Ormsvans, bare en eneste hindring til å rydde av veien, så står Harry Potter åpen for hogg. Jeg ber deg ikke klare det alene. Før den tid har min tro tjener sluttet seg til oss igjen –»

«Jeg er en tro tjener,» sa Ormsvans, med et snev av tverrhet.

«Jeg har bruk for en med vett, Ormsvans, en som aldri har vaklet i sin lojalitet, og du tilfredsstiller dessverre ingen av kravene.»

«Jeg fant Dem,» sa Ormsvans, og nå var det definitivt noe trassig i stemmen. «Det var meg som fant Dem. Det var meg som kom til Dem med Berta Flurp.»

«Sant nok,» sa den andre mannen. Det lød som om han moret seg. «En genistrek jeg knapt hadde tiltrodd deg, Ormsvans –skjønt, om sant skal sies, ante du ikke at hun skulle vise seg så nyttig da du fant henne, gjorde du vel?»

«Jeg – jeg tenkte hun ville komme til nytte, Deres nåde –»

«Løgnhals,» sa den første stemmen igjen, og det kalde smilet i stemmen var tydeligere enn før. «Men jeg skal ikke nekte for at det hun røpet for oss, var av sentral betydning. Uten det kunne jeg ikke utformet planen vår, og det skal du få din belønning for, Ormsvans. Du skal få lov å besørge en livsviktig oppgave for meg, en som mange av mine tilhengere ville gitt sin høyre hånd for å få utføre …»

«Er – er det sant, Deres nåde? Hva –?» Ormsvans lød livredd igjen.

«Ah, Ormsvans, du vil vel ikke spolere hele overraskelsen allerede? Din innsats kommer helt til slutt … men jeg lover deg, du skal få æren av å bli like viktig som Berta Flurp.»

«De … De …» Stemmen til Ormsvans var plutselig hes, som om han var blitt svært tørr i munnen. «De mener ikke … at De vil drepe meg òg?»

«Ormsvans, Ormsvans,» sa den kalde stemmen silkemykt, «hvorfor skulle jeg drepe deg? Berta drepte jeg fordi jeg var nødt. Da jeg hadde forhørt henne ferdig, var hun ikke god for annet. Et totalt vrak. Dessuten ville det ført til så mange brysomme spørsmål om hun fikk slippe tilbake til departementet og fortelle at hun hadde møtt deg i ferien. En trollmann som liksom skal være død, bør helst unngå å besøke landsens vertshus og dumpe borti hekser fra Magidepartementet …»

Ormsvans mumlet noe, så lavt at Frank ikke kunne høre det, men det fikk den andre mannen til å le – en latter blottet for humor, og like kald som ordene.

«Jaså, så vi kunne ha justert hukommelsen hennes, hva? Men misminnevåder kan brytes av en sterk nok trollmann, hvilket jeg beviste da jeg forhørte henne. Det ville vært en fornærmelse mot hennes minne ikke å utnytte opplysningene jeg tvang ut av henne, Ormsvans.»

Ute på gangen merket Frank plutselig at hånden som knuget om stokken var sleip av svette. Mannen med den kalde stemmen hadde drept en kvinne. Og han snakket om det uten antydning til anger – som om han moret seg! Han var farlig – en galning. Og han planla flere mord – denne gutten, Harry Potter, hvem nå det kunne være – var i fare –

Frank visste hva han hadde å gjøre. Nå var i hvert fall tida inne til å gå til politiet. Han måtte snike seg ut av huset og komme seg til telefonboksen i landsbyen fortere enn svint … men den kalde stemmen snakket igjen, og Frank ble stående som fastlimt og lyttet av alle krefter.

«Én eneste forbannelse til … min tro tjener på Galtvort … Harry Potter er praktisk talt i mine hender alt, Ormsvans. Saken er avgjort. Ingen flere argumenter. Men hysj – jeg synes jeg hører Nagini …»

Og dermed forandret stemmen seg. Lydene som nå kom fra ham, liknet ikke noe Frank noensinne hadde hørt; han hveste og hvislet uten så mye som å trekke pusten. Han måtte ha fått et slags anfall eller noe, tenkte Frank.

Da hørte Frank en bevegelse bak seg i den mørke gangen. Han snudde seg og kikket – og sto lammet av redsel.

Noe kom glidende mot ham over det mørke golvet, og da det nærmet seg lysstrimen, gikk det opp for ham med en iling av redsel hva det var: en gigantisk slange, minst tre meter lang. Livredd og lamslått stirret han på den ålende kroppen som kom nærmere og nærmere og etterlot seg et bredt, buktende spor i det tykke støvlaget på golvet. Hva skulle han gjøre? Den eneste fluktmuligheten var inn i det rommet hvor to menn satt og planla mord –men hvis han ble stående, ville slangen helt sikkert drepe ham –

Men før han rakk å bestemme seg, hadde slangen nådd ham, og så – utrolig, mirakuløst – gled den forbi; den fortsatte mot de hvesende, hvislende lydene fra den kalde stemmen innenfor – og noen sekunder etter hadde tippen av den skjellete halen forsvunnet gjennom dørsprekken.

Frank var blitt svett i pannen, og hånden om stokken skalv. Inne i rommet hveste den kalde stemmen videre, og Frank fikk en underlig anelse, en umulig anelse … Mannen kunne snakke med slanger.

Frank kunne ikke fatte hva som foregikk. Det eneste han ønsket, var å ligge i sin egen seng med varmeflaska. Problemet var bare at beina liksom nektet å lystre. Og mens han sto der skjelvende og prøvde å gjenvinne fatningen, slo den kalde stemmen brått over i menneskespråk igjen.

«Nagini har interessante nyheter, Ormsvans,» sa den.

«Å – å ja, Deres nåde?» sa Ormsvans.

«Å ja,» sa stemmen. «Ifølge Nagini står en gammel gomp rett utenfor døra her og lytter til hvert ord vi sier.»

Frank fikk ikke en sjanse til å gjemme seg. Han hørte fottrinn, og så ble døra slått på vidt gap.

En kortvokst, halvskallet mann med grånende hår, spiss nese og små, vasne øyne sto foran ham. Ansiktsuttrykket røpet en blanding av frykt og overraskelse.

«Inviter ham inn, Ormsvans. Eier du ikke folkeskikk?»

Den kalde stemmen kom fra den gamle ørelappstolen foran peisen, men Frank kunne ikke se den som snakket. Slangen derimot lå sammenkveilet på det smuldrende peisteppet, som en avskyelig parodi på en skjødehund.

Ormsvans vinket Frank inn i rommet. Frank var fortsatt dypt rystet, men knuget hardere om stokken og hinket over terskelen.

Den eneste lyskilden i rommet var ilden på peisen, som kastet lange, forvridde skygger over veggene. Frank stirret på stolryggen. Mannen som satt i den var visst enda mindre enn tjeneren sin, for Frank kunne ikke engang se bakhodet på ham.

«Nå, gomp, du har hørt alt?» sa den kalde stemmen.

«Hva var det De kalte meg?» sa Frank trassig, for nå som han først var der inne, nå som tida var inne til en eller annen slags handling, følte han seg modigere. Slik hadde det alltid vært under krigen også.

«Jeg kaller deg en gomp,» sa stemmen rolig. «Det betyr at du ikke er trollmann.»

«Ikke veit jeg hva De mener med trollmann,» sa Frank og fikk kontroll over stemmen. «Alt jeg veit, er at jeg har hørt nok i kveld til at polti må være interessert, jammen har jeg så. Dere har begått mord, og planlegger flere! Og jeg skal si Dem én tingen til, jeg,» la han til i et øyeblikks inspirasjon, «kona mi veit at jeg er her oppe, og hvis ikke jeg kommer hjem –»

«Du har ingen kone,» sa den kalde stemmen nesten uhørlig. «Ingen vet at du er her. Du har ikke sagt til noen at du gikk hit. Ikke lyv for fyrst Voldemort, gomp, for han vet alt … han vet alltid alt …»

«Å jaså, nå?» sa Frank barskt. «Fyrst, lissom? Vel, Deres nåde, jeg gir ikke stort for folkeskikken Deres, nei. Prøv heller å snu Dem og møt meg som en mann!»

«Men jeg er ingen mann, gomp,» sa den kalde stemmen. Nå var det så vidt den kunne høres gjennom sprakingen av flammene. «Jeg er noe langt, langt mer enn en mann. Men … hvorfor ikke? Jeg skal møte deg … Ormsvans, kom hit og snu stolen min.»

Det kom en klynking fra tjeneren.

«Du hørte hva jeg sa, Ormsvans.»

Sakte gikk den lille mannen bort til stolen og begynte å vrikke den rundt. Ansiktet hans var en eneste stor grimase, som om han ville gjort hva som helst for å slippe å nærme seg herren sin og teppet hvor slangen lå. Idet et stolbein hektet seg fast i teppet, løftet slangen det stygge, trekantede hodet og hvislet svakt.

Og så sto stolen vendt mot Frank, og han så hva som satt i den. Stokken falt skramlende på golvet. Han åpnet munnen, men det som kom ut av den, var et skrik. Han skrek så høyt at han slett ikke hørte ordene tingen i stolen sa mens den løftet en stav. Det kom et glimt av grønt lys, en brusende lyd, og Frank Brask falt overende. Han var død før han traff golvet.

Tretti mil unna våknet gutten som het Harry Potter med et rykk.



KAPITTEL TO

ARRET


Harry lå på ryggen med hendene for ansiktet, og hev etter pusten som om han hadde løpt. Han hadde våknet av en livaktig drøm. Det gamle arret på pannen, av form som et siksaklyn, brant under fingrene, som om noen akkurat hadde presset en hvitglødende metalltråd mot huden.

Han satte seg opp, fortsatt med den ene hånden mot arret, mens den andre strakte seg ut i mørket etter brillene på nattbordet. Han fikk dem på seg, og rommet kom straks i klarere fokus, opplyst av det svake, oransje tåkeskjæret som sivet inn gjennom gardinene fra gatelykta utenfor.

Harry følte med en finger på arret igjen. Det gjorde fremdeles vondt. Han slo på nattbordlampen, krabbet ut av senga, gikk over golvet, åpnet klesskapet og kikket i speilet på innsida av døra. En tynn gutt på fjorten stirret tilbake på ham med et forundret uttrykk i de klare, grønne øynene under det strie, svarte håret. Han gransket lyn-arret grundigere i speilet. Det så helt normalt ut, men det svidde ennå.

Han prøvde å huske hva han hadde drømt. Det hadde vært så livaktig … det var to mennesker han kjente, og én han ikke kjente … han konsentrerte seg så pannen slo rynker og prøvde å huske mer.

Det kom for ham et tåket bilde av et tussmørkt rom … en slange på et peisteppe … en liten mann som het Petter, men ble kalt Ormsvans … og en kald, tynn stemme … Voldemorts stemme. Bare tanken var nok til at det føltes som om han hadde svelget en isbit.

Han knep øynene sammen og prøvde å huske hvordan Voldemort hadde sett ut, men nei … Han kom ikke lenger enn til øyeblikket da Voldemorts stol ble snudd, og Harry så hva som satt i den og merket magen vende seg av skrekk, og det var det som hadde vekket ham … eller var det smerten i arret?

Og den gamle mannen, hvem var det? For det hadde bestemt vært en gammel mann der, og Harry hadde sett ham falle overende på golvet. Men alt ble mer og mer utydelig – Harry begravde ansiktet i hendene og stengte soverommet ute, prøvde å holde fast bildet av det halvmørke rommet i drømmen, men det var som å prøve å holde på vann i håndflatene; detaljene sildret bort like fort som han prøvde å tviholde på dem … Voldemort og Ormsvans hadde snakket om noen de hadde drept, men Harry kunne ikke komme på navnet … og de hadde planer om å drepe en annen … ham …

Harry tok hendene vekk fra ansiktet, åpnet øynene og stirret ut i rommet, som om han ventet å se noe uvanlig der. Faktisk var det ikke så få uvanlige ting i det rommet. I en stor amerikakoffert av tre som sto åpen ved fotenden av senga, lå en heksekjel, en sopelime, en svart kutte og diverse bøker med trylleformler. Pergamentruller lå strødd utover den delen av skrivebordet som ikke var opptatt av det store, tomme buret hvor snøugla hans, Hedvig, pleide å vagle seg. På golvet ved senga lå en åpen bok han hadde lest i før han sovnet kvelden før. Bildene i den beveget seg. Menn i skjærende oransje kutter suste ut og inn av bildene på sopelimer mens de kastet en rød ball til hverandre.

Harry gikk bort til boka, tok den opp og kikket på den, akkurat idet en av trollmennene skåret et kjempemål ved å sende ballen gjennom en ring femten meter oppe i lufta. Så slo han boka igjen. Selv rumpeldunk – etter Harrys mening verdens absolutte toppsport – kunne ikke få ham på andre tanker nå. Han la Kanoner i flukt fra seg på nattbordet, gikk bort til vinduet og trakk fra gardinene. Så sto han der og så ut over gata.

Hekkveien så ut akkurat som respektable forstadsgater pleier å se ut tidlig en lørdags morgen. Alle gardiner var trukket for. Så langt Harry kunne se i mørket, var det ikke en levende sjel i sikte, ikke en katt engang.

Og likevel … likevel … Harry gikk rastløst tilbake til senga og satte seg på den, mens han på ny strøk fingeren over arret. Det var ikke smerten som plagde ham; smerter og sår var ikke noe nytt for ham. En gang hadde han mistet alle knoklene i høyre arm og fått dem utvokst igjen i løpet av en natt. Ikke lenge etter hadde samme arm fått et bitt av en kvartmeterlang gifttann. Og så sent som året før hadde han falt femten meter fra en sopelime i fart. Merkelige uhell og skader var han vant til; den slags var ikke til å unngå for en som var elev på Galtvort høyere skole for hekseri og trolldom og hadde en egen evne til å havne i kattepiner.

Nei, det som plagde Harry, var at sist det hadde gjort vondt i arret, var det fordi Voldemort var like i nærheten … men Voldemort kunne ikke være her nå … tanken på at Voldemort skulle luske rundt i Hekkveien var jo latterlig, umulig …

Han lyttet til stillheten som omga ham. Ventet han halvt å høre en knirking i trappa eller svisjing i en kutte? Og så skvatt han himmelhøyt – men det var bare fetteren hans, Dudleif, som utstøtte et kolossalt snorkegrynt i naborommet.

Harry tok seg selv mentalt i kragen og ristet seg. Dette var bare dumt; det var ikke andre i huset enn onkel Wiktor, tante Petunia og Dudleif, og de lå opplagt fremdeles i sine søteste drømmer.

Det var slik han likte Dumlingene best – sovende. Våkne var de ikke akkurat noen hjelp og støtte for ham. Onkel Wiktor, tante Petunia og Dudleif var Harrys eneste levende slektninger. De var gomper – altså umagiske mennesker – og hatet og avskydde magi i enhver form, hvilket innebar at Harry var omtrent like velkommen der i huset som tørråte. For alle og enhver hadde de bortforklart Harrys lange opphold på Galtvort de siste tre årene med at han var på St. Brutus sikringssenter for uhelbredelig kriminelle gutter. De visste utmerket godt at som mindreårig trollmann hadde Harry ikke lov til å bruke magi utenfor Galtvort, men det hindret ikke at de helst la skylda på ham for alt som gikk galt hjemme. Harry hadde aldri kunnet betro seg til dem eller fortelle dem noe om sitt liv i trollmannsverdenen. Å gå til dem når de våknet og fortelle om det verkende arret og bekymringene om Voldemort –bare tanken var latterlig.

Og likevel var det på grunn av Voldemort at Harry hadde kommet til å bo hos Dumlingene. Hadde det ikke vært for Voldemort, ville han ikke hatt lyn-arret i pannen. Hadde det ikke vært for Voldemort, ville han fremdeles hatt foreldrene sine …

Voldemort – den mektigste svarte trollmannen på hundre år, en trollmann hvis krefter bare hadde vokst og vokst i elleve år. Harry var ett år den natta Voldemort kom til hjemmet hans og drepte moren og faren. Deretter hadde han vendt tryllestaven mot Harry; han hadde brukt den samme forbannelsen som hadde knust en rekke fullvoksne hekser og trollmenn på hans vei mot makten –og utrolig nok hadde den slått feil. Istedenfor å drepe den lille gutten, hadde forbannelsen slått tilbake på Voldemort selv. Harry hadde overlevd uten andre skader enn en siksakformet flenge i pannen, mens Voldemort var blitt redusert til noe som knapt kunne kalles levende lenger. Voldemorts makt var knust, hans liv nesten utblåst, og han hadde flyktet. Frykten som så lenge hadde knuget det hemmelige magisamfunnet, hadde sluppet taket, Voldemorts tilhengerskare hadde gått i oppløsning, og Harry Potter var blitt berømt.

Det hadde vært sjokk nok da Harry på elleveårsdagen sin oppdaget at han var trollmann, men enda mer forvirrende var det at alle i det hemmelige magisamfunnet kjente navnet hans. Da han kom til Galtvort, oppdaget han at blikk og hvisking fulgte ham hvor han sto og gikk. Men det var han blitt vant til. Når sommeren var over, skulle han begynne i fjerde klasse på Galtvort, og han hadde for lengst begynt å telle dagene til han var tilbake i borgen der igjen.

Men det var fremdeles fjorten dager igjen til skolestart. Nok en gang så han seg mismodig om i rommet, og blikket ble hengende ved bursdagskortene han hadde fått fra de to bestevennene sine i slutten av juli. Hva ville de si om han skrev til dem og fortalte om det verkende arret?

Straks hørte han Hermine Grangs stemme i hodet, skingrende og redd:

« Verker det i arret? Å Harry, det er virkelig skummelt …Skriv til rektor Humlesnurr! Så skal jeg slå opp i Vanlige magiske piner og plager imens … Kanskje det står noe der om forbannelsesarr …»

Jo, det ville garantert vært Hermines råd: å gå rett til rektoren på Galtvort, og i mellomtida, slå opp i en bok. Harry stirret ut av vinduet på himmelen, som var mørkeblå som blekk. Han hadde liten tro på at noen bok kunne hjelpe ham nå. Så vidt han visste, var han den eneste som noensinne hadde overlevd en forbannelse som den til Voldemort, så det var nokså usannsynlig at symptomene sto listet opp i Vanlige magiske piner og plager. Og det med å si fra til rektor – vel, hvordan skulle Harry vite hvor Humlesnurr gjorde av seg i feriene? Han moret seg et øyeblikk med å forestille seg Humlesnurr, med langt sølvhvitt skjegg, ankellang trollmannskutte og spiss hatt, ligge langflat på en strand etsteds og gni inn den lange kroknesa med solkrem. Ikke for det, samme hvor Humlesnurr var, var Harry sikker på at Hedvig kunne finne ham, for ugla hans hadde hittil aldri mislykkes i å levere et brev, selv om det manglet adresse. Men hva kunne han skrive?

Kjære rektor Humlesnurr, beklager å bry Dem, men det gjorde vondt i arret mitt i morges. Vennlig hilsen Harry Potter.

Selv inni hans eget hode lød det komplett idiotisk.

Så prøvde han å tenke seg sin andre bestevenns reaksjon, og et øyeblikk etter var det som om Ronny Wiltersens langnesede fregnefjes svevde foran ham, iført et forvirret uttrykk.

«Gjorde det vondt i arret, sier du? Men … men Han-du-vet kan da vel ikke være i nærheten nå, eller? Jeg mener, da ville du vel visst det? For da ville han vel prøvd å ta rotta på deg igjen, ikke sant? Neimen om jeg vet, Harry, kanskje forbannelsesarr pleier å gjøre litt vondt … Jeg skal spørre fattern …»

Herr Wiltersen var riktignok en fullkvalifisert trollmann og ansatt på Kontoret for magisk misbruk av gompegjenstander i Magidepartementet, men han hadde ingen spesiell ekspertise på forbannelser, etter det Harry visste. Og uansett likte han ikke tanken på at hele Wiltersen-familien skulle vite at han, Harry, ble nervøs for et øyeblikks vondt. Fru Wiltersen kom til å engste seg enda verre enn Hermine, og Fred og Frank, Ronnys tvillingbrødre på seksten, kunne rett og slett tro at Harry holdt på å bli en pyse. Wiltersens var Harrys absolutte yndlingsfamilie i verden. Han håpet at de når som helst nå skulle invitere ham til å besøke dem (Ronny hadde nevnt noe om verdenscupfinalen i rumpeldunk), og han hadde liten lyst til å få besøket forstyrret av bekymrede spørsmål om arret hans.

Harry knadde seg i pannen med knokene. Det han aller mest ønsket seg (og det føltes nesten som en skam å innrømme det, om så bare for seg selv) var noen som – som kunne vært som foreldre, en voksen trollmann å spørre til råds uten å føle seg som en idiot, noen som var glad i ham, noen som hadde erfaring med svart magi …

Og med ett slo løsningen ham. Det var jo så enkelt og så opplagt at han ikke kunne begripe at han ikke hadde tenkt på det før – Sirius!

Harry spratt opp fra senga, skyndte seg over golvet og satte seg ved skrivebordet, trakk til seg en pergamentbit, dyppet ørnefjær-pennen i blekk og skrev Kjære Sirius, før han stoppet og grublet over hvordan problemet best skulle beskrives. Fremdeles kunne han ikke fatte at han ikke hadde kommet på Sirius med det samme. Skjønt, kanskje det ikke var så rart – det var jo faktisk ikke mer enn to måneder siden han hadde oppdaget at Sirius var gudfaren hans.

Det hadde sin meget enkle grunn at Sirius hadde vært totalt fraværende fra Harrys liv til da – Sirius hadde sittet i Azkaban, det nifse trollmannsfengslet som ble voktet av desperanter, avskyelige, blinde vesener som sugde sjelen ut av folk. Da Sirius rømte, kom de til Galtvort for å lete etter ham, enda han var uskyldig – mordene han var blitt dømt for, var begått av Ormsvans, Voldemorts tilhenger, som nesten alle trodde var død. Men Harry, Ronny og Hermine visste bedre, for de hadde møtt Ormsvans ansikt til ansikt forrige skoleår, selv om rektor Humlesnurr var den eneste som hadde trodd på dem.

I én vidunderlig time hadde Harry trodd han endelig skulle få flytte fra Dumlingene, for Sirius hadde invitert ham til å bo hos seg så snart det ble kjent at han var uskyldig. Men den sjansen gikk skeis – Ormsvans hadde greid å unnslippe før de fikk framstilt ham for Magidepartementet, og Sirius måtte rømme for å redde livet. Harry hadde hjulpet ham til å flykte på ryggen til en hippogriff som het Bukknebb, og siden da hadde Sirius vært på rømmen. Hjemmet Harry kunne hatt, om ikke Ormsvans hadde stukket av, hadde spøkt for ham hele sommeren. Det hadde vært dobbelt ille å komme tilbake til Dumlingene og vite at han hadde vært så nær å slippe fra dem for alltid.

Likevel hadde Sirius vært til en viss hjelp for Harry, selv om de ikke kunne være sammen. Det var takket være Sirius at Harry nå fikk ha alle skolesakene på rommet sitt; det hadde Dumlingene aldri tillatt før. Rent prinsipielt ville de helst gjøre Harrys liv så ubehagelig som mulig, og i tillegg var de redde for evnene hans, så derfor hadde de låst skolekofferten hans inne i kottet under trappa hver sommer til nå. Men det hadde brått forandret seg da de oppdaget at Harry hadde en gudfar som var en beryktet morder – Harry hadde dessverre glemt å nevne at Sirius var uskyldig.

Han hadde fått to brev fra Sirius siden han kom tilbake til Hekkveien. Begge ble levert, ikke av ugler (som vanlig var blant trollmenn), men av store, mangefargede tropiske fugler. Hedvig hadde ikke hatt noen sans for disse glorete inntrengerne, og det var høyst motvillig hun lot dem drikke av vannskålen sin før de fløy av sted igjen. Men Harry derimot hadde likt dem; de minnet ham om palmetrær og hvit sand, og han håpet at Sirius hadde det fint, hvor han nå måtte være (for det skrev han aldri, i tilfelle brevene ble åpnet av andre). Harry hadde vanskelig for å tro at desperanter kunne overleve lenge i strålende solskinn, så det var vel kanskje derfor Sirius hadde reist sørover. Brevene fra ham, som nå lå gjemt under det meget nyttige, løse golvbordet under senga, lød iallfall muntre, og i begge to hadde han gjentatt at Harry bare måtte kontakte ham hvis han hadde behov for det. Og det syntes han jammen han hadde nå …

Det kalde, grå lyset som går forut for soloppgangen begynte å fylle rommet, og det var som om lampen lyste svakere. Da sola hadde stått helt opp og gjorde veggene gylne, kunne Harry høre bevegelse inne på onkel Wiktor og tante Petunias rom. Han ryddet skrivebordet for sammenkrøllede pergamentrester og leste gjennom det ferdige brevet en siste gang.


Kjære Sirius

Takk for det siste brevet ditt. Den fuglen var jammen diger, det var så vidt den kom inn gjennom vinduet.

Her er alt som vanlig. Dudleifs slankekur går ikke særlig bra. Tante oppdaget at han smuglet inn smultringer på rommet sitt i går. De sa at hvis han fortsatte med det, måtte de skjære ned på ukepengene hans, så han ble skikkelig sint og slengte Playstationen sin ut av vinduet. Det er en slags computergreie som man kan spille spill på. Temmelig dumt egentlig, for nå har han ikke engang Mega-Mishandling del III å trøste seg med.

Grunnen til at det går ganske bra, er at Dumlingene er livredde for at du kan dukke opp og forvandle alle tre til flaggermus hvis jeg ber om det.

Men i morges hendte det noe litt nifst. Arret mitt verket igjen. Sist det skjedde var det fordi Voldemort var på Galtvort. Men jeg tror ikke han kan være i nærheten nå, eller hva? Vet du om det er sånn at forbannelsesarr kan verke i årevis etterpå?

Jeg sender dette med Hedvig når hun kommer igjen, hun er ute på jakt akkurat nå. Hils Bukknebb fra meg.



[image: image]
Jo, mente Harry, det så greit nok ut. Ingen vits i å ta med noe om drømmen – han ville ikke det skulle se ut som han var kjempenervøs. Han brettet sammen pergamentet og la det til side på skrivebordet, klart til Hedvig når hun kom igjen. Så reiste han seg, strakte seg og åpnet klesskapet igjen. Han så ikke på speilbildet mens han kledde på seg til frokost.



KAPITTEL TRE

INVITASJONEN


Da Harry kom ned på kjøkkenet, satt alle tre Dumlingene ved bordet alt. Ingen av dem kikket opp da han kom inn og satte seg. Onkel Wiktors digre, røde fjes var skjult bakom morgenavisen, og tante Petunia konsentrerte seg slik om å partere en grapefrukt i fire at munnen snurpet seg over hestetennene.

Dudleif virket sur og sinna og fylte liksom enda mer opp i rommet enn vanlig. Det skulle litt til, siden han uansett fylte opp hele den ene sida av bordet alene. Nå skulte han stygt da tante Petunia plasserte en båt usøtet grapefrukt på tallerkenen hans og sa med skjelvende røst: «Nammenam, søteste Duddelusk.» Livet hadde tatt en meget ubehagelig vending for Dudleif siden den dagen han kom hjem på sommerferie – med karakterboka.

De dårlige karakterene hadde onkel Wiktor og tante Petunia som vanlig greid å finne unnskyldninger for. Tante Petunia tviholdt alltid på at Dudleif var en meget begavet gutt, det var bare lærerne som ikke forsto ham, mens onkel Wiktor hevdet at «han ønsket seg søren ingen pugghest og pysegutt til sønn». De gled også lett forbi det som sto i karakterboka om bølleoppførsel. «Visst er han en villbasse, men han ville jo aldri gjøre en flue fortred!» sa tante Petunia gråtkvalt.

Men nederst sto et par velvalgte kommentarer fra helsesøsteren som selv ikke onkel Wiktor og tante Petunia kunne bortforklare. Samme hvor mye tante Petunia jamret at Dudleif bare hadde kraftig beinbygning, at overvekta bare var litt hvalpefett, og at han var en gutt i voksealderen som trengte nok mat, var det ikke til å komme bort fra at skoleskredderen ikke lenger kunne skaffe ham nikkers som var store nok. Helsesøsteren hadde sett det tante Petunias blikk – som ellers var så skarpt for fingermerker på hennes gullblanke vegger, eller for hva naboene hadde for seg – rett og slett nektet å se: at det Dudleif trengte, ikke var mer næring, tvert imot – han var alt oppe i omtrent samme omfang og tonnasje som en mindre spekkhogger.

Og dermed – etter adskillige raserianfall, adskillige tårer fra tante Petunia og adskillige krangler som fikk golvet på Harrys rom til å riste – var det nye regimet et faktum. Diettskjemaet som helsesøsteren på Nauthus pensjonatskole hadde vedlagt, ble tapet til døra på kjøleskapet, som ble tømt for alle Dudleifs yndlingsretter – brus og kaker, sjokolade og hamburgere – og i stedet fylt opp med frukt og grønnsaker og sånt, det onkel Wiktor kalte «kaninmat». For at Dudleif skulle finne seg i det, hadde tante Petunia avgjort at hele familien skulle følge den samme dietten, og nå sendte hun en grapefruktbåt til Harry. Han la merke til at den var adskillig mindre enn Dudleifs. Tante Petunia mente visst at den beste måten å styrke Dudleifs moral på, var å sørge for at han iallfall fikk mer å spise enn Harry.

Men det tante Petunia ikke visste, var hva som skjulte seg under den løse golvplanken ovenpå. Hun ante ikke at Harry ikke fulgte dietten i det hele tatt. Ikke før hadde det gått opp for ham at han måtte overleve sommeren på reven gulrot, før han sendte Hedvig av sted til vennene sine med bønner om hjelp, og de hadde stilt storslagent opp. Fra Hermine vendte Hedvig tilbake med en svær eske stappfull av sukkerfrie lekkerbiskener (foreldrene hennes var tannleger). Gygrid, skogvokteren på Galtvort, hadde bidratt med en sekk full av egne, hjemmelagde steinkaker (som Harry ikke hadde rørt, etter lang erfaring med Gygrids kokekunster). Men fru Wiltersen hadde sendt familiens ugle, Ulrik, med en kolossal fruktkake og allverdens bakverk. Det tok fem hele dager før stakkars Ulrik, som var gammel og skrøpelig, kom seg etter turen. Og siden, på Harrys bursdag (som Dumlingene totalt hadde oversett), hadde han fått fire fantastiske bursdagskaker, én hver fra Ronny, Hermine, Gygrid og Sirius. To av dem hadde han fremdeles igjen, og kunne altså se fram til en ordentlig frokost så snart han kom opp på rommet igjen, så han gikk løs på grapefrukten uten å klage.

Onkel Wiktor la avisen fra seg med et forarget snøft og stirret ned på sin egen grapefruktbåt.

«Er det alt?» sa han grettent til tante Petunia.

Tante Petunia sendte ham et strengt blikk og nikket forsiktig i retning Dudleif, som allerede var ferdig med sin egen grapefrukt og nå satt og mønstret Harrys med et pottesurt uttrykk i de små griseøynene.

Onkel Wiktor sukket så tungt at den store buskebarten duvet og grep skjeen.

I det samme ringte det på ytterdøra. Onkel Wiktor husket seg opp fra stolen og forsvant ut i entreen. Fort som et lyn, mens mora var opptatt med vannkjelen, snappet Dudleif resten av onkel Wiktors grapefrukt.

Harry hørte snakk fra ytterdøra. Noen lo, og onkel Wiktor svarte kort og morskt. Så smalt døra igjen, og fra entreen hørte de lyden av papir som ble revet opp.

Tante Petunia kom med tekanna til bordet og så seg spørrende om etter onkel Wiktor. Hun behøvde ikke lure lenge på hvor det var blitt av ham; et minutt etter var han tilbake. Han var blek av raseri.

«Du,» glefset han til Harry. «Stua. Straks.»

Harry reiste seg forvirret og lurte på hva i all verden han hadde gjort nå, mens han fulgte etter onkel Wiktor ut av kjøkkenet og inn i stua. Onkel Wiktor smelte døra igjen bak dem.

«Jaså,» sa han. Han marsjerte bort til peisen og snudde seg mot Harry, som om han var politiet og dette var en arrestasjon. «Jaså.»

Harry skulle gitt mye for å svare: «Nei så,» men det var neppe verdt å utfordre onkel Wiktors temperament så tidlig på dagen, spesielt når det allerede var så tirret av matmangel. Han nøyde seg med å se høflig spørrende ut.

«Dette kom nettopp,» sa onkel Wiktor. Han hyttet med et fiolett papirark mot Harry. «Et brev. Om deg.»

Harry ble enda mer forvirret. Hvem ville falle på å skrive til onkel Wiktor om ham? Hvem kjente han som sendte brev med posten?

Onkel Wiktor glante på Harry. Så kikket han ned på brevet og begynte å lese det høyt.

Kjære herr og fru Dumling

Vi har aldri hilst på hverandre, men Harry har sikkert fortalt mye om min sønn Ronny.

Harry har kanskje nevnt at kommende mandag kveld er det finalen i verdenscupen i rumpeldunk, og min mann Arthur har greid å få tak i fine billetter gjennom sine forbindelser i Avdelingen for magiske idretter og leker.

Jeg håper De synes det er greit om Harry får bli med oss til kampen, for det er virkelig en sjanse som ikke kommer igjen. Det er tretti år siden Storbritannia arrangerte verdenscupen sist, og det er veldig rift om billettene. Vi vil også veldig gjerne at Harry får komme og bo hos oss resten av sommerferien. Vi skal selvsagt sørge for at han kommer seg trygt på toget til skolen.

Det er best om Harry sender svaret Deres direkte til oss på den vanlige måten, for gompepostmannen har aldri levert post hjem til oss, og jeg tror nesten ikke han vet hvor huset er.

Så da håper vi at vi ser Harry snart.

Med vennlig hilsen

PS. Håper vi har satt på nok frimerker.


Da onkel Wiktor hadde lest ferdig, stakk han hånden i brystlomma og trakk fram noe annet.

«Se på dette her,» knurret han.

Han holdt opp konvolutten brevet hadde vært i, og det var så vidt Harry greide å la være å sprute ut i latter. Det var ikke en flekk av den som ikke var dekket av frimerker, unntatt et par kvadratcentimeter på midten. Der hadde fru Wiltersen greid å klore ned Dumlingenes adresse med bitteliten skrift.

«Så hun satte på nok frimerker, da,» sa Harry og prøvde å få det til å låte som om dette var en feil enhver kunne gjort. Onkelens øyne skjøt gnister.

«Og det la postmannen merke til, ja,» sa han mellom sammenbitte tenner. «Og lurte fælt på hvor brevet kom fra. Det var derfor han ringte på. Morsomt, syntes han visst det var.»

Harry sa ikke noe. Andre folk ville kanskje ikke riktig skjønt hvorfor onkel Wiktor gjorde sånt nummer av litt for mange frimerker, men Harry hadde bodd lenge nok hos Dumlingene til å vite at de var livredde for alt som skilte seg det minste fra det som var vanlig. Og det de var aller reddest for, var at noen skulle oppdage at de hadde noen som helst forbindelse med folk som fru Wiltersen.

Onkel Wiktor sto og glante på Harry, som gjorde sitt beste for å holde ansiktet helt rolig. Bare han ikke gjorde eller sa noe dumt nå, kunne han ha sitt livs sjanse. Han ventet på at onkel Wiktor skulle si noe, men han bare fortsatte å glo. Harry bestemte seg for å våge å åpne munnen.

«Æh – kan jeg få dra, da?» spurte han.

Det fór en trekning over onkel Wiktors svære, fiolette fjes. Barten strittet. Harry trodde nesten han skjønte hva som foregikk bakom barten: en kamp på liv og død mellom to av onkel Wiktors mest grunnleggende instinkter. Å la Harry få dra, betydde å gi ham en glede, noe onkel Wiktor hadde kjempet innbitt mot i tretten år. På den annen side, å la Harry dra sin kos til Wiltersen-familien resten av sommeren, betydde å bli kvitt ham to hele uker før noen kunne håpet på det, og onkel Wiktor avskydde å ha Harry i huset. Han kikket ned på fru Wiltersens brev igjen, antakelig for å vinne tid til å tenke.

«Hva er det for et kvinnemenneske?» sa han og stirret med vemmelse på underskriften.

«Du har sett henne,» sa Harry. «Hun er moren til kameraten min, Ronny. Hun møtte ham på Galt– på skoletoget etter siste termin.»

Han hadde nesten sagt «Galtvortekspressen», og det var et sikkert middel til å få onkelen til å fly i flint. Ingen uttalte noensinne navnet på Harrys skole i det Dumlingske hjem.

Onkel Wiktor rynket hele det svære fjeset, som om han prøvde å komme på noe ubehagelig.

«Klumpete kvinnfolk?» knurret han til slutt. «Drøssevis av rødhårete unger?»

Harry rynket pannen. Det var ganske sterkt av onkel Wiktor, syntes han, å kalle noen «klumpet», når hans egen sønn Dudleif omsider hadde greid det han hadde truet med siden han var tre, nemlig å bli bredere enn han var høy.

Onkel Wiktor begravde seg i brevet igjen.

«Rumpeldunk,» mumlet han for seg selv. «Rumpeldunk – hva er det for slags vås?»

Harry kjente et nytt stikk av irritasjon.

«Det er en sport,» sa han kort. «Den spilles på sopel–»

«Ja vel, ja vel!» sa onkel Wiktor høyt. Det gledet Harry å se at onkelen virket en anelse panisk. Nervene hans tålte visst ikke lyden av ordet «sopelime» uttalt i hans egen stue. Han tok tilflukt i brevet igjen. Harry så at leppene formet ordene «sender svaret Deres direkte til oss på den vanlige måten». Han skulte.

«Hva mener hun med ’den vanlige måten’?» freste han.

«Den vanlige for oss,» sa Harry, og før onkelen rakk å stoppe ham, la han til: «Uglepost, vet du? Det er det trollmenn vanligvis bruker.»

Onkel Wiktor så dypt sjokkert ut, som om Harry nettopp hadde sagt et virkelig motbydelig banneord. Dirrende av sinne kastet han et nervøst blikk ut av vinduet, som om han ventet å se naboene stå med øret klint mot glasset.

«Hvor mange ganger har jeg sagt at du ikke får nevne den slags unaturligheter under mitt tak?» hveste han. Ansiktet hadde fått en fin, dyp plommefarge. «Der står du, i de klærne Petunia og jeg har skaffet den utakknemlige kroppen din –»

«Etter at Dudleif vokste fra dem, ja,» sa Harry kaldt. Og det var riktig nok; genseren han hadde på seg, var så stor at han måtte brette opp ermene femdobbelt for å få hendene fri, for ikke å snakke om at den nådde til knærne på de utrolig vide jeansene.

«Jeg nekter å bli snakket til på den måten!» sa onkel Wiktor og skalv av raseri.

Men nå var det nok for Harry. Det var slutt på de tider da han bare pent fikk finne seg i alle Dumlingenes idiotiske regler. Ikke fulgte han Dudleifs diett, og ikke søren om han ville la onkel Wiktor hindre ham i å se verdenscupen i rumpeldunk, ikke så sant han kunne gjøre noe med det.

Han trakk pusten dypt for å roe seg, og så sa han: «Vel vel, da får jeg ikke bli med på verdenscupen da, altså. Kan jeg få gå nå? Jeg har et brev jeg må bli ferdig med. Til Sirius. Gudfaren min, du vet.»

Se så, da var det sagt. Trylleordene. Nå kunne han stå og se på at den fiolette fargen forsvant flekkvis fra fjeset til onkel Wiktor, til det så ut som dårlig blandet solbæris.

«Æh, så du – du skriver brev til ham, er det så?» sa onkel Wiktor med en stemme som prøvde å virke rolig. Men Harry hadde sett pupillene i de små øynene trekke seg sammen i brå frykt.

«Ja,» sa Harry lett. «Det er en stund siden han har hørt fra meg – og hvis han ikke hører noe, ja, da kunne han jo tro at det var noe i veien, ikke sant?»

Der tidde han for å nyte virkningen av ordene. Det var nesten så han kunne se tannhjulene svirre under den snorrette skillen i onkel Wiktors tette, mørke hår. Hvis han prøvde å hindre at Harry skrev til Sirius, kunne Sirius tro at Harry ble vanskjøttet. Hvis han nektet Harry å dra til verdenscupen, kom Harry til å skrive og fortelle det til Sirius, som dermed kunne være sikker på at Harry ble vanskjøttet. Bare én mulighet sto åpen for onkel Wiktor. Harry kunne se ham komme til denne konklusjonen, som om det store bartefjeset var gjennomsiktig. Han prøvde å la være å smile, prøvde å holde ansiktet så uttrykksløst som mulig. Og så –

«Hrm. Nåh. Vel vel, da. Så får du vel dra på denne pokkers … denne idiotiske … denne verdenscup-greia. Men pass på at du skriver og sier til disse – disse Wiltersens at de kommer og henter deg. Jeg har i hvert fall ikke tid til å kjøre deg land og strand rundt. Og bare bli der resten av sommeren. Og den – den gudfaren din … fortell ham … fortell ham endelig at du drar.»

«Greit,» sa Harry muntert.

Han snudde og gikk mot stuedøra, men måtte ta seg sammen for ikke å bykse til værs og utstøte krigshyl. Han skulle få dra … han skulle hjem til familien Wiltersen, han skulle få være med på verdenscupfinalen i rumpeldunk!

Ute i entreen snublet han nesten over Dudleif, som hadde lusket ved døra i håp om å høre at Harry fikk en overhøvling. Det ble et sjokk for ham å se Harrys brede smil.

«Det var virkelig en deilig frokost vi fikk, hva?» sa Harry. «Godt å føle seg skikkelig mett, syns ikke du òg?»

Han måtte le av uttrykket i Dudleifs fjes. Og så tok han trappa i tre trinns byks og forsvant inn på rommet sitt.

Det første han la merke til var at Hedvig var kommet igjen. Hun satt i buret sitt, stirret på ham med de svære, ravgule øynene og klikket med nebbet på den måten som viste at hun var gretten for noe. Og hva det var hun var gretten for, ble klart nesten umiddelbart.

«AU!» sa Harry.

Noe som minnet om en liten grå, fjærkledd tennisball hadde akkurat kollidert med tinningen hans. Han masserte seg hardt i hodet og så opp for å finne ut hva som hadde truffet ham. Det var en ørliten ugle, ikke større enn at den kunne få plass i en håndflate, som suste opphisset rundt i rommet som en utskutt rakett. Så gikk det opp for Harry at ugla hadde sluppet et brev foran føttene på ham. Han bøyde seg, dro kjensel på Ronnys håndskrift og rev opp konvolutten. Inni lå en fort nedrablet brevlapp:

Harry – FATTERN HAR FIKSA BILLETTER – Irland mot Bulgaria mandag natt. Muttern skriver til gompene og spør om du kan komme og være hos oss. Kan være de har fått brevet alt, jeg vet ikke hvor fort sånt går med gompepost. Tenkte det var best å sende denne lappen med Rusken for sikkerhets skyld.


Harry stirret på ordet «Rusken», og deretter opp på den ørlille ugla som nå svirret rundt taklampeskjermen. Han hadde aldri sett noe som liknet mindre på en rusk. Kanskje det var håndskriften til Ronny han ikke skjønte. Han leste videre.

Vi kommer og henter deg enten gompene liker det eller ikke, det går ikke an å gå glipp av verdenscupen. Det er bare at muttern og fattern mener det er best om vi later som vi spør dem først. Hvis de sier ja, så send svar tilbake med Rusken litt kvikt, så kommer vi og henter deg klokka fem søndag ettermiddag. Hvis de sier nei, så si fra med Rusken litt kvikt, så kommer vi og henter deg klokka fem søndag uansett. Hermine kommer seinere i dag. Perry har fått jobb – i Avdelinga for internasjonalt magisamarbeid. Best å ikke si et ord om noe utenlandsk når du kommer hit, ellers kommer han til å kakle vettet av deg.

Ser deg snart –

«Ta det rolig!» sa Harry til den lille ugla, som stupdykket over hodet på ham og pep som en gærning – sikkert av stolthet over at den hadde levert brevet til rette person, tenkte Harry. «Kom hit, du må ta med svaret mitt tilbake!»

Ugla flakset ned og satte seg på buret til Hedvig. Hedvig kikket kaldt opp, som om den bare kunne våge å komme nærmere.

Harry grep ørnefjærpennen igjen, snappet en ny bit pergament og skrev:

Ronny

Det er greit, gompene sier jeg får lov. Ser deg klokka fem i morgen. Kan omtrent ikke vente.

Han brettet sammen lappen til en ørliten klump og greide å få bundet den fast til det bitte lille beinet til ugla – med store vansker, ettersom den hoppet opp og ned av opphisselse. Ikke før var beskjeden på plass, før ugla var på vingene igjen, zoomet ut av vinduet og forsvant.

Harry snudde seg til Hedvig.

«Tror du du kan klare en ordentlig langtur?» spurte han.

Hedvig tutet med stor verdighet.

«Kan du fly med dette til Sirius for meg?» sa han og holdt fram brevet. «Bare vent litt … jeg må bli helt ferdig først.»

Han brettet ut pergamentet igjen og la i all hast til et PS:

Hvis du vil ha tak i meg, blir jeg hos Ronny Wiltersen, kameraten min, resten av sommeren. Faren hans har skaffet billetter til verdenscupen i rumpeldunk!


Dermed var brevet ferdig, og han festet det til Hedvigs bein. Hun satt uvanlig stille imens, som om hun var fast bestemt på å vise ham hvordan en skikkelig postugle oppførte seg.

«Når du kommer igjen, finner du meg hos Ronny. Greit?» sa Harry.

Hun hakket ham kjærlig i fingeren, og så, med en bløt, svusjende lyd, spredde hun de svære vingene og seilte ut av det åpne vinduet.

Harry så etter henne til hun var ute av syne. Så krabbet han under senga, bendte opp den løse golvplanken og listet fram et digert stykke bursdagskake. Mens han satt der på golvet og spiste det, nøt han lykkefølelsen som strømmet gjennom ham. Han hadde kake, og Dudleif hadde ikke annet enn grapefrukt; det var en deilig sommerdag, i morgen skulle han reise fra Hekkveien, arret kjentes helt som vanlig igjen, og han skulle være med og se verdenscupen i rumpeldunk. Her han satt, var det ikke lett å bekymre seg for noe som helst – ikke engang for Voldemort den store.

OPS/images/title.jpg
Rlemore

PUBLISHING





OPS/images/cover.jpg
A

¥





OPS/images/img03.jpg
Rovm/





OPS/images/brand.jpg
“Ritlemore

PUBLISHING

A

WIZARDING
WORLD





OPS/images/img04.jpg
Hary





OPS/images/img01.jpg
Hafy





OPS/images/img02.jpg
(/{M? @idtersen





